KOMISSION TÄYTÄNTÖÖNPANOASETUS (EU) 2022/1989,

annettu 20 päivänä lokakuuta 2022,

kuultotokkoa (Aphia minuta) alukselta vedettävillä nuotilla tietyillä Italian aluevesillä (Manfredonia) kalastettaessa sovellettavaa vähimmäisetäisyyttä rannikolta ja veden vähimmäissyvyyttä koskevan neuvoston asetuksesta (EY) N:o 1967/2006 poikkeamisen jatkamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 13 artiklan 5 kohdan,

sekä katsoo seuraavaa:

(1) Asetuksen (EY) N:o 1967/2006 13 artiklan 1 kohdassa kielletään vedettävien pyydysten käyttö kolmen meripeninkulman päähän rannikosta ulottuvalla alueella tai 50 metrin syvyyskäyrän alueella, jos kyseinen syvyys saavutetaan jo lähempänä rannikkoa.

(2) Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 13 artiklan 1 kohdasta edellyttäen, että tietyt 13 artiklan 5 ja 9 kohdassa säädetyt edellytykset täyttyvät.

(3) Komission 2 päivänä maaliskuuta 2018 antamalla täytäntöönpanoasetuksella (EU) 2018/317 (2) myönnettiin poikkeus asetuksen (EY) N:o 1967/2006 13 artiklan 1 kohdan ensimmäisestä alakohdasta mainitun asetuksen 13 artiklan 5 kohdassa säädettyä menettelyä noudattaen siltä osin kuin oli kyse sovellettavasta vähimmäisetäisyydestä rannikolta ja veden vähimmäissyvyydestä kalastettaessa kuultotokkoa (Aphia minuta) alukselta vedettävillä nuotilla tietyillä Italian aluevesillä (Manfredonia). Poikkeuksen voimassaolo päättyi 8 päivänä maaliskuuta 2021.

(4) Komissio vastaanotti 10 päivänä maaliskuuta 2021 Italialta pyynnön kyseisen poikkeuksen voimassaolon jatkamisesta.

(5) Italia toimitti ajantasaiset tieteelliset ja tekniset perustelut poikkeuksen uusimiselle.

(6) Italia hyväksyi asetuksella (3) hoitosuunnitelman 11 päivänä helmikuuta 2022 asetuksen (EY) N:o 1967/2006 19 artiklan 2 kohdan mukaisesti, jäljempänä ’Italian hoitosuunnitelma’. Hyväksytty hoitosuunnitelma on voimassa poikkeuksen koko voimassaoloajan.

(7) Pyyntö koskee kalastustoimintaa, jolle Italia on jo myöntänyt luvan, ja Manfredonian merenkulkupiiriin rekisteröityjä aluksia, joilla on kirjattua kalastustoimintaa yli viiden vuoden ajalta ja jotka toimivat Manfredonian kalastusalueella alukselta vedettävillä nuotilla harjoitettavaa kuultotokon (Aphia minuta) kalastusta sääntelevän Italian hoitosuunnitelman mukaisesti.

(8) Italian pyytämä poikkeus kattaa yhteensä 60 alusta vuonna 2018 sallituista sadasta aluksesta, ja sallittu päivittäinen määrä on enintään 30 alusta vuorottelumekanismiin perustuen. Laivastossa, joka Manfredoniassa kalastaa kuultotokkoa (Aphia minuta), alukset ovat suurimmalta pituudeltaan alle 15 metriä. Italian hoitosuunnitelmassa suljetaan pois pyyntiponnistuksen lisääminen tulevaisuudessa, kuten asetuksen (EY) N:o 1967/2006 13 artiklan 9 kohdassa edellytetään. Sen vuoksi voidaan päätellä, että poikkeus vaikuttaa ainoastaan rajoitettuun määrään aluksia.

(9) Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan mukaisesti.

(10) Tieteellis-teknis-taloudellinen kalastuskomitea (STECF) arvioi Italian pyynnön poikkeuksen jatkamisesta ja poikkeukseen liittyvän hoitosuunnitelman maaliskuussa (4) ja heinäkuussa (5) 2021 pidetyissä täysistunnoissaan. Näissä istunnoissa STECF totesi, että Italian hoitosuunnitelman sisältämiä eri teknisiä seikkoja oli vielä selvennettävä. STECF korosti maaliskuussa 2021, että viitetasoja, pyyntitietoja, pyyntipaikkoja sekä pyydysten teknisiä eritelmiä oli selvennettävä. STECF painotti tarkistetun hoitosuunnitelman esittämisen jälkeen heinäkuussa 2021, että sosioekonomisia tietoja, sivusaaliita, pyydysten rakennetta ja kynnyspisteen viitetasoja oli vielä selvennettävä. Jotta näitä seikkoja voitaisiin käsitellä asianmukaisesti, Italian viranomaiset sitoutuivat päivittämään hoitosuunnitelman kyseisten seikkojen osalta.

(11) STECF arvioi Italian pyytämän poikkeuksen voimassaolon jatkamista sekä poikkeukseen liittyvää Italian tarkistettua hoitosuunnitelmaa marraskuun 2021 täysistunnossaan (6). STECF:n yleisarvio hoitosuunnitelmasta on myönteinen, ja hoitosuunnitelman luonnos sisältää vaaditut pääkohdat pyynnön tueksi. STECF katsoo, että hoitosuunnitelma on parantunut huomattavasti tarkistuksen myötä, suunnitelmassa asetetaan enemmän varovaisuusperiaatteen mukaisia kynnyspisteitä ja siinä määrätään korjaavista toimista, jos biomassaa on vähän. STECF toteaa myös, että Italian hoitosuunnitelmaan sisältyvät uudet toimenpiteet ovat rajoittavampia kuin edellisessä suunnitelmassa. STECF toteaa kuitenkin, että kaikki Italian hoitosuunnitelman mukaisesti kerättävät tiedot (kaikkien lajien saaliit, kokojakaumat, poisheitetyt määrät ja sosioekonomiset tiedot) olisi kuvattava selkeästi ja että tiedot olisi kerättävä, analysoitava ja raportoitava johdonmukaisesti, jotta hoitosuunnitelman tehokkuutta voidaan seurata asianmukaisesti. Italia hyväksyi sen, että suunnitelmaan sisällytetään laivaston kalastustoiminnan tiiviimpi seuranta.

(12) Italian pyytämä poikkeus täyttää asetuksen (EY) N:o 1967/2006 13 artiklan 5 ja 9 kohdassa säädetyt edellytykset.

(13) Asiaan liittyy tiettyjä erityisiä maantieteellisiä rajoitteita, joihin ovat syynä mannerjalustan kapeus ja kohdelajin jakautuminen ainoastaan tietyille rannikkoalueen vyöhykkeille, joissa veden syvyys on alle 50 metriä. Pyyntialue on näin ollen pieni.

(14) Alukselta vedettävillä nuotilla tapahtuvalla kalastuksella ei ole merkittävää vaikutusta meriympäristöön, ja se on hyvin valikoivaa, koska nuottia vedetään vesimassassa eivätkä ne koske merenpohjaan; aineksen kerääminen merenpohjasta vahingoittaisi kohdelajeja ja tekisi kalastettavien lajien valikoimisen niiden hyvin pienen koon vuoksi käytännöllisesti katsoen mahdottomaksi.

(15) Alukselta vedettävillä nuotilla tapahtuvaa kalastusta harjoitetaan lähellä rannikkoa ja melko lähellä pintaa. Tämä kalastus on luonteeltaan sellaista, ettei sitä voida harjoittaa muilla pyydyksillä.

(16) Kyseiset kalastustoiminnot täyttävät asetuksen (EY) N:o 1967/2006 4 artiklan vaatimukset, koska Italian hoitosuunnitelmassa nimenomaisesti kielletään kalastaminen suojeltavien luontotyyppien yläpuolella.

(17) Sikäli kuin kyseessä on vaatimus noudattaa pienintä sallittua silmäkokoa, Italia antoi aiemmin luvan poiketa asetuksen (EY) N:o 1967/2006 9 artiklassa vahvistetusta pienimmästä sallitusta silmäkoosta mainitun asetuksen 9 artiklan 7 kohdan vaatimusten täyttymisen perusteella. Se otti tässä yhteydessä huomioon kyseisen kalastuksen erittäin valikoivan luonteen, sen vähäisen vaikutuksen meriympäristöön ja sen, että sitä eivät koske asetuksen (EY) N:o 1967/2006 4 artiklan 5 kohdan säännökset.

(18) Euroopan parlamentin ja neuvoston asetuksen (EU) 2019/1241 (7) liitteessä IX olevan B osan 4 kohdassa sallitaan asetuksen (EY) N:o 1967/2006 9 artiklan puitteissa myönnettyjen, pienimpiä sallittuja silmäkokoja koskevien poikkeusten soveltamisen jatkaminen, jollei asetuksen (EU) 2019/1241 15 artiklassa toisin säädetä.

(19) Komissio on arvioinut Italian esittämän poikkeuspyynnön ja katsoo, että se täyttää asetuksen (EU) 2019/1241 15 artiklan 5 kohdassa ja asetuksen (EU) 2019/1241 liitteessä IX olevan B osan 4 kohdassa säädetyt edellytykset, koska se ei heikennä 14 päivänä elokuuta 2019 voimassa olleita valikoivuusvaatimuksia, etenkään nuorten yksilöiden saaliiden lisääntymisen osalta, ja koska sillä pyritään saavuttamaan mainitun asetuksen 3 ja 4 artiklassa asetetut tavoitteet ja päämäärät.

(20) Kyseistä kalastusta harjoitetaan hyvin lähellä rannikkoa, matalissa vesissä kolmen meripeninkulman päähän rannikosta ulottuvalla alueella, eikä se siten häiritse muiden alusten toimia eikä muita pyydyksiä, jotka eivät ole trooleja, nuottia ja vastaavia vedettäviä verkkoja.

(21) Alukselta vedettävien nuottien toimintaa säännellään Italian hoitosuunnitelmassa, jotta voidaan varmistaa, että asetuksen (EU) 2019/1241 liitteessä IX olevassa A osassa, jolla korvataan asetuksen (EY) N:o 1967/2006 liite III, mainittujen lajien saaliit ovat hyvin vähäiset. Lisäksi Italian hoitosuunnitelman 5.1.2 kohdan mukaan kuultotokkoa (Aphia minuta) saa vuosittain kalastaa ainoastaan 1 päivästä marraskuuta 31 päivään toukokuuta ja kullakin kalastuskaudella kukin alus saa kalastaa enintään 60 päivää.

(22) Alukselta vedettävät nuotat ovat erittäin valikoivia, eikä niillä pyydetä pääjalkaisia.

(23) Italian hoitosuunnitelma sisältää kalastustoiminnan valvontatoimia, joista säädetään asetuksen (EY) N:o 1967/2006 13 artiklan 9 kohdan kolmannessa alakohdassa.

(24) Kyseinen kalastustoiminta täyttää neuvoston asetuksen (EY) N:o 1224/2009 (8) 14 ja 15 artiklassa vahvistetut kirjaamista koskevat vaatimukset.

(25) Pyydetty poikkeuksen voimassaolon jatkaminen olisi sen vuoksi myönnettävä kolmeksi vuodeksi.

(26) Italian olisi raportoitava komissiolle hyvissä ajoin ja Italian hoitosuunnitelmaan sisältyvän valvontasuunnitelman mukaisesti.

(27) Poikkeuksen olisi oltava kestoltaan rajoitettu, jotta voidaan toteuttaa nopeasti asianmukaiset korjaavat hoitotoimenpiteet, jos komissiolle toimitettavasta raportista käy ilmi, että hyödynnettävän kannan suojelutilanne on heikko, ja samalla on mahdollista vahvistaa tieteellistä pohjaa hoitosuunnitelman parantamiseksi.

(28) Koska täytäntöönpanoasetuksella (EU) 2018/317 myönnetyn poikkeuksen voimassaolo päättyi 8 päivänä maaliskuuta 2021, ja vuosittainen kalastuskausi alkaa 1 päivänä marraskuuta, tätä asetusta olisi oikeudellisen jatkuvuuden varmistamiseksi sovellettava 1 päivästä marraskuuta 2021.

(29) Oikeusvarmuuden vuoksi tämän asetuksen olisi tultava voimaan kiireellisesti.

(30) Kalastus- ja vesiviljelyalan komitea ei ole antanut lausuntoa puheenjohtajansa asettamissa määräajassa,

ON HYVÄKSYNYT TÄMÄN ASETUKSEN:

1 artikla Poikkeus 1. Asetuksen (EY) N:o 1967/2006 13 artiklan 1 kohdan ensimmäistä alakohtaa ei sovelleta Manfredonian lahden edustalla sijaitsevilla Italian aluevesillä kuultotokkoa (Aphia minuta) alukselta vedettävillä nuotilla kalastaviin aluksiin. 2. Edellä 1 kohdassa tarkoitettuja alukselta vedettäviä nuottia on käytettävä aluksissa, a) jotka on rekisteröity Manfredonian merenkulkupiirissä; b) joilla on kirjattuja saaliita yli viiden vuoden ajalta ja joiden pyyntiponnistus ei kasva tulevaisuudessa; ja c) joilla on kalastuslupa ja jotka noudattavat toiminnassaan Italian asetuksen (EY) N:o 1967/2006 19 artiklan 2 kohdan mukaisesti hyväksymää hoitosuunnitelmaa.

2 artikla Valvontasuunnitelma ja raportti Italian on toimitettava komissiolle yhden vuoden kuluessa tämän asetuksen voimaantulosta raportti, joka on laadittu 1 artiklan 2 kohdan c alakohdassa tarkoitettuun Italian hoitosuunnitelmaan sisältyvän valvontasuunnitelman mukaisesti.

3 artikla Voimaantulo ja soveltamisaika Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivän marraskuuta 2021 ja 31 päivän toukokuuta 2024 välisenä aikana.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä lokakuuta 2022. Komission puolesta Puheenjohtaja Ursula VON DER LEYEN

(1) EUVL L 409, 30.12.2006. Oikaistu toisinto julkaistu EUVL:ssä L 36, 8.2.2007, s. 6.

(2) Komission täytäntöönpanoasetus (EU) 2018/317, annettu 2 päivänä maaliskuuta 2018, kuultotokkoa (Aphia minuta) alukselta vedettävillä nuotilla tietyillä Italian aluevesillä kalastettaessa sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 (EUVL L 62, 5.3.2018, s. 1).

(3) Gazzetta Ufficiale della Repubblica Italiana 88, 14.4.2022, s. 55.

(4) Tieteellis-teknis-taloudellinen kalastuskomitea – 66. täysistunnon raportti (Plen 21-01). EUR 28359 EN, Euroopan unionin julkaisutoimisto, Luxemburg, 2021, saatavilla osoitteessa: https://stecf.jrc.ec.europa.eu/reports/plenary/-/asset_publisher/oS6k/document/id/2871668

(5) Tieteellis-teknis-taloudellinen kalastuskomitea – 67. täysistunnon raportti (Plen 21-02). EUR 28359 EN, Euroopan unionin julkaisutoimisto, Luxemburg, 2021, saatavilla osoitteessa: https://stecf.jrc.ec.europa.eu/reports/plenary/-/asset_publisher/oS6k/document/id/10267322

(6) Tieteellis-teknis-taloudellinen kalastuskomitea – 68. täysistunnon raportti (Plen 21-03). EUR 28359 EN, Euroopan unionin julkaisutoimisto, Luxemburg, 2021, saatavilla osoitteessa: https://stecf.jrc.ec.europa.eu/reports/plenary/-/asset_publisher/oS6k/document/id/15101327

(7) Euroopan parlamentin ja neuvoston asetus (EU) 2019/1241 annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta (EUVL L 198, 25.7.2019, s. 105).

(8) Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).